ΓΡΑΠΤΗ ΕΡΩΤΗΣΗ E-2298/98

υποβολή: Carles-Alfred Gasòliba i Böhm (ELDR) προς την Επιτροπή

(22 Ιουλίου 1998)

Θέμα: Ρύπανση του ποταμού Σεγούρα

Ο ποταμός Σεγούρα διασχίζει τρεις αυτόνομες κοινότητες της Ισπανίας: την Καστίλλη Λα Μάντσα, τη Μούρθια και την Βαλένθια. Στο σημείο των εκβολών του, στη θέση Vega Baja της Βαλένθιας, τα ύδατα του ποταμού παρουσιάζουν ένα πολύ υψηλό επίπεδο ρύπανσης, που έχει αρνητικές επιπτώσεις στο περιβάλλον, τη γεωργία και γενικά την ποιότητα ζωής στην περιοχή αυτή που βρίσκεται νοτίως της Βαλένθιας, στα όρια της επαρχίας του Αλικάντε.

Η Ευρωπαϊκή Επιτροπή έχει εγκρίνει οδηγία που υποχρεώνει τα κράτη μέλη της Ευρωπαϊκής Ένωσης να εξυγιάνουν τις κοίτες των ποταμών τους έως το έτος 2006. Για να επιτευχθεί ο στόχος αυτός είναι απαραίτητη η διατήρηση της ροής των ποταμών στο οικολογικώς αναγκαίο επίπεδο των 4000 λίτρων ανά δευτερόλεπτο, καθώς και η επέκταση και βελτίωση της λειτουργίας των εγκαταστάσεων βιολογικού καθαρισμού.

Ειδικοί σε θέματα περιβάλλοντος εκφράζουν φόβους ότι το σημερινό επίπεδο ρύπανσης του ποταμού Σεγούρα και η απουσία καταλλήλων εγκαταστάσεων βιολογικού καθαρισμού θα καταστήσουν δύσκολη την τήρηση των κοινοτικών οδηγιών.

Γνωρίζει η Επιτροπή την ανησυχητική κατάσταση που έχει δημιουργηθεί εξαιτίας του σημερινού επιπέδου ρύπανσης του ποταμού Σεγούρα; Τι μέτρα σκέπτεται να λάβει για να διασφαλιστεί στην προκείμενη περίπτωση η συμμόρφωση προς τους περιβαλλοντικούς κανόνες εντός της προβλεπομένης προθεσμίας, δηλαδή έως το έτος 2006;

Κοινή απάντηση

του κ. Bjerregaard εξ ονόματος της Επιτροπής

στις γραπτές ερωτήσεις P-2094/98 και E-2298/98

(11 Σεπτεμβρίου 1998)

Η οδηγία 91/692/ΕΟΚ του Συμβουλίου, της 23ης Δεκεμβρίου 1991 για την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών για το περιβάλλον(1) απαιτεί οι τομεακές εκθέσεις των κρατών μελών (οι οποίες περιλαμβάνουν υποχρεώσεις, αναφορικά με την υποβολή εκθέσεων, που πηγάζουν από 13 οδηγίες σχετικά με το νερό) πρέπει να περιέχουν ένα σύνολο από διάφορες πληροφορίες που αφορούν θέματα σχετιζόμενα με την ποιότητα του νερού, αρχής γενομένης με μια πρώτη έκθεση που καλύπτει την περίοδο 1993-1995.

Η Ισπανία δεν εκπλήρωσε τις υποχρεώσεις της, σχετικά με την εν λόγω υποβολή εκθέσεων, όσον αφορά τη λεκάνη απορροής του ποταμού Segura. Έχουν εκκινηθεί διαδικασίες παράβασης για τη συμμόρφωση προς την οδηγία 91/692/ΕΟΚ. Στο πλαίσιο της υποβολής εκθέσεων, που προβλέπεται στην οδηγία 76/160/ΕΟΚ του Συμβουλίου της 8ης Δεκεμβρίου 1975 περί της ποιότητος των υδάτων κολυμβήσεως(2), υπάρχουν διαθέσιμες πληροφορίες για δύο περιοχές κολυμβήσεως στον ποταμό Segura: Calasparra και Cieza. Για το 1997, μόνο οι μικροβιολογικές παράμετροι δεν ανταποκρίνονται προς τις απαιτήσεις για τα ύδατα κολυμβήσεως. Όσον αφορά τη ρύπανση του Segura από τις νιτρικές ενώσεις, η Επιτροπή έλαβε πληροφορίες από τις ισπανικές αρχές που δείχνουν ότι το κατώφλι των 50 χιλιοστογράμμων ανά λίτρο παραβιάστηκε πολλές φορές μεταξύ 1979 και 1995. Σύμφωνα με τις απαιτήσεις της οδηγίας 91/676/ΕΟΚ του Συμβουλίου της 12ης Δεκεμβρίου 1991 για την προστασία των υδάτων από τη νιτρορύπανση(3), η Ισπανία υποχρεούται να προσδιορίσει τα νερά που έχουν ρυπανθεί από το άζωτο γεωργικής προέλευσης και να λάβει μέτρα στη λεκάνη του ποταμού ώστε να αποτραπεί αυτού είδους η ρύπανση. Η Ισπανία δεν έλαβε τα αναγκαία μέτρα και ως εκ τούτου η Επιτροπή έφερε το θέμα ενώπιον του Δικαστηρίου.

Όσον αφορά τη ρύπανση από επικίνδυνες ουσίες, η Επιτροπή είναι εν γνώσει του προβλήματος στην Ισπανία που σχετίζεται με την εφαρμογή στην πράξη της οδηγίας 76/464/ΕΟΚ του Συμβουλίου της 4ης Μαΐου 1976 περί ρυπάνσεως που προκαλείται από ορισμένες επικίνδυνες ουσίες που εκχέονται στο υδάτινο περιβάλλον της Κοινότητας(4) και, ειδικά, με την απουσία προγραμμάτων για τη μείωση της ρύπανσης σύμφωνα με το άρθρο 7 της εν λόγω οδηγίας. Στο πλαίσιο της αναφοράς αριθ.334/97 προς το Κοινοβούλιο, η Επιτροπή έλαβε έγγραφε που αναφέρονται σε οξέα, ανθρακικό νάτριο και λύματα προερχόμενα από νοσοκομεία, εγκαταστάσεις παραγωγής συσσωρευτών και κλωστοϋφαντουργική βιομηχανία, τα οποία εκχέονται στη λεκάνη του ποταμού Segura

Συνεπώς, φαίνεται ότι η υπόψη ρύπανση προέρχεται από διάφορες ουσίες του πίνακα ΙΙ, όπως καθορίζεται στο παράρτημα της οδηγίας 76/464/ΕΟΚ. Σύμφωνα με το άρθρο 7, τα κράτη μέλη οφείλουν να καταρτίζουν προγράμματα που αποσκοπούν σε μείωση τέτοιων ουσιών. Η παράλειψη της Ισπανίας να συντάξει σχετικά προγράμματα έχει ήδη εντοπιστεί από την Επιτροπή. Κατά συνέπεια, η Επιτροπή έχει εκκινήσει διαδικασίες για παράβαση, σύμφωνα με το άρθρο 169 της Συνθήκης ΕΚ, οι οποίες τη στιγμή αυτή εκκρεμούν ενώπιον του Δικαστηρίου (υπόθεση C -214/96).

Τελικά η οδηγία 91/271/ΕΟΚ του Συμβουλίου της 21ης Μαΐου 1991 για την επεξεργασία των αστικών λυμάτων(5) υποχρεώνει τα κράτη μέλη να διασφαλίσουν ότι όλοι οι οικισμοί με ισοδύναμο πληθυσμό πάνω από 2000 (ισοδύναμο πληθυσμού είναι η μονάδα που χρησιμοποιείται για να αντιπροσωπεύσει το μέσο όρο των αποβλήτων μεταβολισμού ανά άτομο και ημέρα) είναι εξοπλισμένοι με εγκαταστάσεις επεξεργασίας και συλλογής για αστικά λύματα. Το κανονικό επίπεδο επεξεργασίας είναι δευτεροβάθμια επεξεργασία, που είναι βιολογική επεξεργασία. Μερικές φορές η επεξεργασία πρέπει να είναι αυστηρότερη προκειμένου για απόβλητα προερχόμενα από οικισμούς με ισοδύναμο πληθυσμού πάνω από 10.000, που είτε αποβάλλονται σε περιοχές οι οποίες έχουν οριστεί ως ευαίσθητες από τα κράτη μέλη, είτε σε λεκάνες ποταμών οι οποίες συνδέονται με τις ανωτέρω περιοχές.

Ως προθεσμία για τον καθορισμό των ευαίσθητων περιοχών είχε ορισθεί η 31η Δεκεμβρίου 1993. Η Ισπανία δεν ολοκλήρωσε αυτήν την διαδικασία καθορισμού και για το λόγο αυτόν η Επιτροπή εκκίνησε διαδικασίες για παράβαση.

Ως προθεσμία για τη λειτουργία των συστημάτων συλλογής και επεξεργασίας για αστικά λύματα έχει ορισθεί η 31η Δεκεμβρίου 1998, όσον αφορά οικισμούς με ισοδύναμο πληθυσμού πάνω από 10.000 των οποίων τα λύματα εκχέονται σε ευαίσθητες περιοχές, η 31η Δεκεμβρίου 2000 για οικισμούς με ισοδύναμο πληθυσμού πάνω από 15.000, των οποίων τα λύματα δεν εκχέονται σε ευαίσθητες περιοχές, ή η 31η Δεκεμβρίου 2005 για μικρότερους οικισμούς. Η Επιτροπή θα επαληθεύει όπου αυτό είναι αναγκαίο, ότι κάθε ενεχόμενος οικισμός έχει εκπληρώσει τις εν λόγω υποχρεώσεις.

Αυτές είναι οι πληροφορίες που έχουν περιέλθει σε κατοχή της Επιτροπής μέχρι στιγμής καθώς και η κατάσταση όσον αφορά την εξέλιξη των διαφόρων ενεργειών που δρομολογήθηκαν από την Επιτροπή στον τομέα αυτό, με τη χρήση των μέσων που έχει στη διάθεσή της, ώστε να αντιμετωπισθεί το πρόβλημα του Segura.

(1) ΕΕ L 377 της 31.12.1991.

(2) ΕΕ L 31 της 5.2.1976.

(3) EE L 375, 31,12,1991.

(4) ΕΕ L 129 της 18.5.1976.

(5) ΕΕ L 135 της 30.5.1991.